Diari Oficial de la Generalitat Valenciana


Sumari del DOGV 3652, del 24-12-1999 (1999/10274)

ORDRE de 14 de desembre de 1999, de la Conselleria d’Ocupació, per la qual es regula el Programa d’Ajudes de Foment a l’Ocupació Autònoma per a l’any 2000.
-----------------------------------------------------------------------------------------------------------------------------------------------------------

### Dades del document

Número de DOGV
:   3652

Data del DOGV
:   24-12-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/10110


Data del document
:   14-12-1999

Organisme emissor
:   Conselleria d'Ocupació

Tipus de document
:   Ordre

Anàlisi jurídica

 Descriptors 

:   * suport econòmic
    * ajuda a l'ocupació
    * creació d'ocupació

ORDRE de 14 de desembre de 1999, de la Conselleria d'Ocupació, per la qual es regula el Programa d'Ajudes de Foment a l'Ocupació Autònoma per a l'any 2000. [1999/X10682]
  
La Conselleria d'Ocupació pretén, en l'objectiu de generar ocupació, continuar amb les mesures adoptades amb aqueixa finalitat durant anys anteriors, amb la intenció d'impulsar i promoure el finançament de projectes encaminats al desenvolupament d'activitats econòmiques a títol lucratiu de forma habitual, personal i directa, és a dir, activitats per compte seu, sense subjecció a contracte de treball.
  
Amb les mesures assenyalades en aquesta nova ordre, es tracta d'incentivar la conversió de desocupats en treballadors autònoms, a través d'una doble via: les subvencions com a renda de subsistència i les subvencions financeres. Amb aquestes es busca crear una situació inicial econòmicament consistent, que permeta afrontar, a qui s'hi aculla, el repte de l'establiment com a treballador per compte seu. Tot això tenint en compte la incidència de la normativa comunitària en l'ordenament jurídic dels estats membres i, en especial, la relativa als programes cofinançats pel Fons Social Europeu.
  
En virtut d'això i fent ús de les facultats que em confereixen l'article 35 de la Llei 5/1983, de Govern Valencià, i l'article 47 del Text Refós de la Llei d'Hisenda Pública Valenciana,
  
ORDENE
  
Article 1. Objecte i àmbit
  
1. L'objecte de la present ordre és establir, en l'àmbit de la Comunitat Valenciana, un programa de promoció de l'ocupació autònoma, d'acord amb les consignacions pressupostàries que a aquest efecte establisca la Llei de Pressupostos de la Generalitat Valenciana per a l'any 2000.
  
2. Als efectes d'aquesta disposició s'entendrà com a treballador autònom o per compte seu aquell que realitza de forma habitual, personal i directa una activitat econòmica a títol lucratiu sense subjecció per això a contracte de treball i encara que utilitze el servei remunerat d'altres persones. No tindran aquesta consideració els socis de societats mercantils de capital.
  
Article 2. Accions susceptibles de suport
  
1. Les ajudes que s'estableixen en la present ordre s'adrecen a promoure i ajudar a finançar projectes que faciliten la constitució com a treballadors autònoms o per compte seu a persones desocupades, i es materialitzaran mitjançant:
  
a) Subvencions per una sola vegada de 500.000 pessetes com a renda de subsistència, que contribuïsquen a garantir durant l'inici de l'activitat uns ingressos mínims. Per a l'obtenció d'aquestes ajudes s'haurà de tenir reconegut el dret a la subvenció financera del paràgraf següent.
  
b) Subvencions financeres per a la reducció d'interessos de préstecs destinats a finançar les inversions necessàries per a la constitució en treballadors autònoms o per compte seu.
  
2. Per a ser subvencionables, els préstecs hauran de ser concedits per aquelles entitats de crèdit que tinguen subscrit, a aquest efecte, el pertinent conveni de col·laboració financera amb la Conselleria d'Ocupació.
  
3. No seran subvencionables els préstecs que no reunisquen les condicions i característiques indicades en els esmentats convenis.
  
4. La quantia de l'ajuda equivaldrà a tres punts de reducció en els interessos de préstecs destinats a finançar inversions necessàries per a la constitució en treballador per compte seu. Es calcularan com si els interessos de cada any es meritaren d'una sola vegada en el moment de concessió del préstec.
  
5. El tipus d'interés podrà ser fix o variable i es determinarà per al 2000 en la forma que estableixen els convenis en vigor.
  
6. L'import dels préstecs objecte de la subvenció estarà comprés entre 500.000 i 6.000.000 de pessetes. Quan el préstec siga superior a 2.000.000 de pessetes, el peticionari haurà d'adjuntar el pla d'inversions, segons model normalitzat; en aquest cas el valor de les inversions fixarà l'import màxim del préstec subvencionable. En els préstecs l'import dels quals no supere els 2.000.000 de pessetes, l'amortització serà com a màxim de cinc anys, i en els superiors a aquest import, podrà ser de fins a huit anys; tot això sense perjudici que puguen concertar-se operacions de major duració i quantia; en aquest cas, el tram que excedisca d'allò anteriorment indicat no serà objecte de subvenció.
  
7. El préstec podrà formalitzar-se amb anterioritat a la sol·licitud de l'ajuda, però sempre dins de l'any 2000.
  
8. Les ajudes previstes en la present ordre seran incompatibles amb les ajudes a l'autoocupació de persones discapacitades i amb qualsevol altra rebuda pel mateix concepte en els últims tres anys.
  
Article 3. Beneficiaris de les ajudes
  
1. Podran ser beneficiaris de les ajudes les persones físiques que es constituïsquen com a treballadors autònoms i l'activitat de les quals estiga domiciliada a la Comunitat Valenciana, sempre que reunisquen els requisits establits en la present ordre i hagen romàs inscrites com a desocupades a les oficines d'ocupació de la Generalitat Valenciana fins al moment de la presentació de la sol·licitud o, si és el cas, fins a l'inici de l'activitat, i hauran d'estar compresos en algun dels grups o categories següents:
  
a) Joves menors de 30 anys.
  
b) desocupats majors de 45 anys.
  
c) Dones:
  
- Que s'incorporen al mercat laboral després d'un període d'absència de, com a mínim, tres anys.
  
- Amb baixa formació acadèmica, que demostren aquesta condició mitjançant declaració responsable que acredite que manca de certificat d'estudis superiors al graduat escolar.
  
- Responsables de família monoparental.
  
d) Desocupats en els quals no concórreguen les circumstàncies anteriors, inscrits com a sol·licitants d'ocupació en les corresponents oficines d'Ocupació de la Generalitat Valenciana amb una antiguitat de, com a mínim, 360 dies previs a la presentació de la sol·licitud o, si és el cas, a l'inici de l'activitat.
  
2. Els sol·licitants de les subvencions hauran de complir els següents requisits:
  
a) Iniciar l'activitat a partir de l'1 de gener de l'any 2000. Aquesta circumstància haurà de quedar acreditada en la documentació que recull l'article 4.2.i) de la present ordre. Es considerarà a aquests efectes com a data d'inici la que conste en el document d'alta en l'Impost d'Activitats Econòmiques.
  
b) Acreditar trobar-se al corrent en el compliment de les obligacions tributàries i, si és el cas, davant de la Seguretat Social.
  
c) Per a l'obtenció de la subvenció financera, s'haurà de tenir concedit un préstec en els termes assenyalats en l'article 2.
  
d) Per a l'obtenció de la subvenció consistent en la renda de subsistència, s'haurà de tenir reconegut el dret a la subvenció financera.
  
Article 4. Presentació de sol·licituds, documentació i terminis
  
1. Les sol·licituds per a l'obtenció de les ajudes regulades en la present ordre hauran d'adreçar-se a la Direcció General de Foment de l'Ocupació i es presentaran en l'imprés normalitzat a les corresponents direccions territorials d'Ocupació o per mitjà de qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'anar acompanyades dels següents documents en triple exemplar:
  
a) Documentació acreditativa i identificadora del sol·licitant i, si és el cas, del seu representant legal.
  
b) Documentació acreditativa d'estar el sol·licitant al corrent en les obligacions tributàries i davant de la Seguretat Social, en els termes establits en l'Ordre de 30 de maig de 1996 de la Conselleria d'Economia i Hisenda, la vigència de la qual haurà d'estendre's fins al moment de l'atorgament de la subvenció.
  
c) Dades de domiciliació bancària segons model normalitzat (fitxa de manteniment de tercers), llevat que s'hi hagen presentat amb anterioritat davant de la Conselleria d'Ocupació i no hagen experimentat variació.
  
d) Memòria justificativa de l'activitat que s'ha de realitzar amb indicació succinta de les inversions necessàries.
  
e) En el cas de préstec superior a 2.000.000 de pessetes, projecte d'inversions i pressupost d'aquestes, adjuntant-hi els documents acreditatius dels actes previs a aquelles.
  
f) Còpia de la targeta de sol·licitud d'ocupació actualitzada, o certificat de l'oficina d'ocupació de la Generalitat Valenciana que acredite l'antiguitat exigida en cada cas.
  
g) Certificat d'aprovació o contracte del préstec expedit per l'entitat creditícia corresponent, segons les condicions fixades en el conveni en vigor.
  
h) Informe expedit per la Seguretat Social sobre la vida laboral del sol·licitant de la subvenció.
  
i) En el cas d'inici de l'activitat amb caràcter previ a la sol·licitud de les ajudes, declaració d'alta en l'Impost d'Activitats Econòmiques i resolució o certificat de la Tresoreria General de la Seguretat Social relativa a la inclusió en el règim especial corresponent de la Seguretat Social o, si és el cas, certificat expedit per l'òrgan competent del col·legi professional que corresponga, relatiu a la incorporació a la mutualitat que tinga establida el dit col·legi.
  
j) En el supòsit de sol·licitants que s'integren com a partícips de comunitats de béns, caldrà aportar documentació acreditativa de la constitució d'aquestes, i també còpia del corresponent pagament de l'Impost sobre Transmissions Patrimonials i Actes Jurídics Documentats.
  
k) En el supòsit de dones amb baixa formació acadèmica, declaració responsable que acredite que es manca de certificat d'estudis superior al graduat escolar.
  
l) En el supòsit de dones responsables de família monoparental, una declaració responsable sobre la seua situació familiar.
  
m) Declaració responsable que no s'ha gaudit en cap dels tres exercicis anteriors de les ajudes previstes en la present ordre.
  
3. El termini de presentació de sol·licituds s'iniciarà l'endemà de la publicació de la present ordre en el Diari Oficial de la Generalitat Valenciana i finalitzarà el 30 de setembre del 2000.
  
4. Quan la sol·licitud no reunisca els requisits assenyalats en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que si no ho fa així, es considerarà que ha desistit de la seua petició, després de la resolució prèvia que haurà de ser dictada en els termes previstos en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 5. Criteris per a la concessió de les ajudes
  
Les ajudes s'atorgaran fins a esgotar el crèdit disponible d'acord amb l'ordre en què la sol·licitud haja tingut entrada en qualsevol dels registres d'entrada de l'òrgan competent per a resoldre, sempre que es complisquen els requisits exigits en aquesta ordre i s'adjunte la totalitat de la documentació establida en l'article anterior
  
Article 6. Tramitació, resolució i recursos
  
1. Les direccions territorials d'Ocupació podran demanar al sol·licitant l'aportació addicional d'altres documents o dades aclaridores que consideren necessaris per a resoldre la sol·licitud presentada.
  
2. La competència per a conèixer i resoldre les sol·licituds formulades correspon al conseller d'Ocupació.
  
3. El termini màxim per a resoldre i notificar la resolució procedent serà de sis mesos, comptadors des de la presentació de la sol·licitud en qualsevol dels registres d'entrada de la Conselleria d'Ocupació, en el supòsit que aquesta s'efectuara una vegada publicada l'ordre per la qual es fan públics les línies de crèdit i l'import global màxim destinat a la concessió d'ajudes previstes en la present convocatòria. Altrament, el termini s'iniciarà a partir de l'endemà de l'esmentada publicació.
  
4. Transcorregut el termini sense que s'hi haja dictat i notificat resolució expressa, s'entendrà desestimada la pretensió per silenci administratiu, de conformitat amb el que s'ha previst en l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999, de 13 de gener. I això sense perjudici que subsistisca l'obligació legal de resoldre la petició formulada.
  
5. La resolució de concessió de les ajudes en fixarà expressament la quantia concedida i incorporarà, si és el cas, les condicions, obligacions i determinacions accessòries a què haja d'ajustar-se l'empresa beneficiària d'aquesta, i s'hi notificarà als interessats en els termes previstos en l'article 58 de la Llei 30/1992, abans esmentada. Les subvencions financeres es notificaran a més a l'entitat creditícia que haja facilitat el préstec al beneficiari.
  
6. Les resolucions que dicte el conseller d'Ocupació a l'empara de la present convocatòria esgoten la via administrativa i contra elles podrà interposar-se recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació de la resolució, d'acord amb el que s'ha establit en l'article 14 de la Llei 29/1998, de 13 de juliol, Reguladora de la Jurisdicció Contenciosa Administrativa. I això, sense perjudici del que s'ha disposat en els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que els interessats puguen exercir-ne, si és el cas, qualsevol altre que estimen procedent.
  
Enfront de la desestimació per silenci administratiu, podrà interposar-se davant l'acte presumpte idèntic recurs, en el termini de sis mesos, comptadors des que haguera finalitzat el termini que per a dictar i notificar la resolució expressa s'esmenta en el número 3 d'aquest article. Tot això de conformitat amb el que s'ha disposat en l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, i sense perjudici del que s'ha disposat en els articles 116 i 117, abans esmentats.
  
Article 7. Resolució de les incidències
  
1. L'òrgan competent per a la concessió de les ajudes previstes en la present ordre resoldrà les incidències que es produïsquen amb posterioritat a la seua concessió, com pròrrogues de terminis, modificacions justificades o qualsevol variació de les condicions particulars de la concessió.
  
2. El beneficiari haurà de comunicar en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 8. Control de les accions
  
1. Correspondrà a la Direcció General de Foment de l'Ocupació, a través de les direccions territorials d'Ocupació, portar a cap la funció de control de les subvencions concedides, i també l'avaluació i el seguiment del present programa.
  
2. Per a la realització d'aquestes funcions s'utilitzaran tots els mitjans que estiguen a disposició de la Conselleria d'Ocupació, fins i tot la contractació amb tercers, i la col·laboració en el marc que siga procedent amb la Inspecció de Treball i Seguretat Social.
  
3. El beneficiari estarà obligat a sotmetre's a les actuacions de control financer de la Intervenció General i, en cas de cofinançament per part del Fons Social Europeu, dels òrgans competents de les institucions comunitàries.
  
Article 9. Liquidació de les ajudes
  
1. La liquidació de les ajudes s'efectuarà una vegada acreditat l'inici de l'activitat laboral per part del beneficiari mitjançant la presentació de la documentació recollida en l'article 4.2.i.
  
2. La presentació de l'esmentada documentació, si no s'ha realitzat al mateix temps que la sol·licitud, haurà de produir-se en el termini que s'assenyale en la resolució de concessió, i en tot cas i com a data límit el 30 de novembre del 2000.
  
3. Les subvencions concedides en concepte de reducció d'interessos s'endossaran d'una sola vegada a l'entitat creditícia pertinent, que realitzarà l'amortització del principal en la quantia d'aquelles.
  
Article 10. Obligacions del beneficiari
  
1. Els beneficiaris de les ajudes tindran l'obligació de mantenir l'activitat per compte seu durant un temps mínim de tres anys i de no cancel·lar el préstec durant el primer any de vida. Altrament, estaran obligats a reintegrar la totalitat de les subvencions percebudes.
  
2. En el supòsit d'ajudes cofinançades pel Fons Social Europeu, els beneficiaris estaran obligats al compliment de les disposicions d'informació i publicitat establides en les disposicions comunitàries.
  
Article 11. Reintegrament de les ajudes concedides
  
1. L'incompliment de l'obligació de justificació, l'obtenció de la subvenció sense que reunisca les condicions requerides per a això, l'incompliment de la finalitat per a la qual la subvenció va ser concedida, i també l'incompliment de les condicions imposades als beneficiaris amb motiu de la concessió de la subvenció, donarà lloc a la incoació, per part de l'òrgan competent per a la concessió de les ajudes, del corresponent procediment, que podrà finalitzar, si és el cas, amb la resolució de la subvenció i l'obligació de reintegrar la totalitat de les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.
  
Si es produeix l'amortització anticipada del préstec, una vegada transcorregut el període de manteniment obligatori, es reintegrarà la part de subvenció financera no meritada.
  
DISPOSICIONS ADDICIONALS
  
Primera
  
La concessió de les ajudes previstes en aquesta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici del 2000.
  
Per a complir allò que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat Valenciana per a l'any 2000, mitjançant ordre de la Conselleria d'Ocupació, es faran públics les línies de crèdit i l'import global màxim destinat a la concessió de les ajudes previstes en la present disposició.
  
Segona
  
En el cas que els documents que hagen d'acompanyar la sol·licitud de concessió de les ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si de cas hi manca, l'acreditació per uns altres mitjans dels requisits a què fa referència el document.
  
DISPOSICIONS FINALS
  
Primera
  
Es faculta el director general de Foment de l'Ocupació per a dictar les disposicions i adoptar les mesures que considere oportunes per al desenvolupament i l'aplicació del que s'ha disposat en la present ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana.
  
València, 14 de desembre de 1999
  
El conseller d'Ocupació,